Pedro I od Brazila
<s>Pedro I, punim imenom Pedro de Alcântara Francisco António João Carlos Xavier de Paula Miguel Rafael Joaquim José Gonzaga Pascoal Cipriano Serafim (Lisabon, 12. listopada 1798. – Lisabon, 24. rujna 1834.) je bio portugalski plemić koji je 1822. godine osnovao Brazilsko Carstvo i postao njegov prvi vladar.</s><s>Sin kralja Joãa VI, Pedro je za očeve vladavine bio regent u Brazilu, a nakon njegove smrti ga je nakratko naslijedio na portugalskom tronu kao Pedro IV, abdicirajući u korist kćeri Marije.</s><s>Pedro je i u Brazilu i u Portugalu znan kao Libertador, dok je u rodnoj domovini znan i kao Rei Soldado.</s><s>Rođen je u Lisabonu kao četvrto dijete kralja Joãa VI i kraljice Carlote Joaquine te je bio član dinastije Braganza.</s><s>Kada je 1807. godine Napoleon napao Portugal, Pedro je s obitelji izbjegao u Brazil, tada najbogatiju portugalsku koloniju.</s>

<s>Kada je 1820. godine u Portugalu izbila Liberalna revolucija, Pedrov otac se u travnju 1821. godine vratio u domovinu, ostavivši sina kao regenta u Brazilu.</s><s>U toj je ulozi isprva dobivao prijetnje od strane revolucionara i portugalskih trupa, no to se ubrzo smirilo.</s><s>Prijetnje službenog Lisabona da će ukinuti povlašteni položaj kojeg je Brazil uživao još od 1808. izazvale su val negodovanja u koloniji.</s><s>U tom sukobu, Pedro se odlučio za Brazil te je 7. rujna 1822. godine proglasio nezavisnost Brazila.</s><s>U jeku rata za nezavisnost, Pedro je 12. listopada aklamacijom proglašen brazilskim carem, a do ožujka 1824. je izašao kao pobjednik u ratu.</s><s>Nekoliko mjeseci kasnije, uspješno je ugušio kratkotrajnu Ekvatorsku Konfederaciju, secesionističku skupinu sa sjeveroistoka zemlje.</s>

<s>Secesionistička pobuna u južnoj provinciji Cisplatini 1825. godine te subsekventni pokušaj Ujedinjenih provincija Río de la Plate da su anektiraju uvlače Pedra u Cisplatinski rat.</s><s>U ožujku 1826., Pedro I je nakratko preuzeo portugalski tron, ali ga je prepustio kćeri koja je postala kraljica Maria II.</s><s>Situacija se pogoršala kada je 1828. godine Brazil izgubio Cisplatinu.</s><s>Tokom iste godine, Pedrov mlađi brat Miguel uzurpira tron i svrgava Mariju II.</s><s>Iako su njegove seksualne afere bile poznate, skandalozna afera s dvorskom damom uvelike je uništila Pedrovu reputaciju.</s><s>U ovom periodu dolazi i do problema s parlamentom oko uloge monarha i parlamenta u izboru vlade.</s><s>Pedro se našao u situaciji da istovremeno nije mogao rješavati probleme i u Brazilu i u Portugalu pa je 7. travnja 1831. abdicirao s brazilskog trona u korist svog šestogodišnjeg sina Pedra II i otplovio za Europu.</s>

<s>U srpnju 1832., Pedro je izvršio vojnu invaziju na Portugal.</s><s>Isprva se činilo da se radilo tek o građanskom ratu, ali ubrzo je ta invazija postala dio šireg konflikta na Pirinejskom poluotoku između pobornika liberalizma i apsolutizma.</s><s>Pedro je umro u Lisabonu 24. rujna 1834. godine od posljedica tuberkuloze, samo nakoliko mjeseci nakon pobjede liberala.</s><s>Danas se Pedro I smatra jednim od glavnih proponenata liberalizma iz ovog perioda.</s>

<s>Carevi Brazila
Portugalski vladari
Portugalsko plemstvo
Revolucionari</s>

